Статут Вялікага княства Літоўскага, набыты ў 2012 годзе на ахвяраванні беларускіх грамадзянаў, бізнэсоўцаў, установаў. Захоўваецца ў магілёўскім музеі. Фота Сяргея Гудзіліна, "Наша Ніва".Статут - збор законаў Вялікага княства Літоўскага - быў зацверджаны акурат 28 студзеня 1588 года. Трэці (і апошні) са Статутаў Вялікага Княства Літоўскага дзейнічаў амаль 250 гадоў. Ім карысталіся нават некалькі дзесяцігоддзяў пасля пачатку расійскага панавання. У Віцебскай і Магілёўскай губернях ён быў адменены ў 1831 годзе, а ў Віленскай, Гродзенскай, Мінскай — у 1840-м. Стварэннем Трэцяга Статута кіравалі такія выдатныя дзеячы старабеларускай гісторыі, як канцлер Астафей Валовіч і падканцлер Леў Сапега. У XVII—XIX стагоддзях перакладаўся на польскую, лацінскую, украінскую, нямецкую, францускую і рускую мовы. У 1989 выдавецтва "Беларуская Энцыклапедыя" апублікавала комплекснае выданне, прысвечанае Трэцяму Статуту ВКЛ. Дарэчы, Статут ВКЛ, надрукаваны на старабеларускай мове, захоўваўся ў бібліятэцы кляштара базыльянаў у Беразвеччы каля Глыбокага. Падчас ліквідацыі Уніі яго забраў біскуп Іосіф Сямашка, і ў 1856 годзе перадаў у віленскі Музей старажытнасцяў. Верагодна, каштоўная кніга дасёння захоўваецца недзе ў Вільні. Заметили ошибку? Выделите текст, нажмите Ctrl+Enter и оставьте замечание!